קולג' דה פרר

קולג' דה פרר (בצרפתית: Collège des Frères - "קולג' האחים") הוא בית ספר ביפו, בו לומדים כ-700 תלמידים מכיתה א’ ועד י"ב, בנים ובנות, יהודים, מוסלמים ונוצרים.

היסטוריה
בית הספר הוקם ב-1882, על ידי מסדר ההוראה הקתולי  (הידועה גם בשם - Lasalliens), ממול בית החולים סנט לואי וצמוד לבית הספר הסקוטי טביתא, כחלק מתהליך היציאה אל מעבר לחומות יפו בסוף המאה ה-19, במסגרתו פורקה חומת העיר ובמקומה נסלל רחוב יפת. בית הספר שייך לרשת עולמית של המסדר הפועלת ב-82 מדינות, כולל במצרים ובלבנון, שהוקמה על ידי ז'אן-בטיסט דה לה סאל בשנת 1725.

בתקופה העות'מאנית ובתקופת המנדט הבריטי מרבית תלמידיו של בית הספר היו נוצרים ומוסלמים, אך יהודים בני משפחות הישוב הישן שלוש ומויאל, גם שלחו את ילדיהם ללמוד בבית הספר.

בית הספר הוזכר בדו"ח ועדת פיל, כמופת של דו-קיום וסולידריות, וכדוגמה לאפשרות לחיים משותפים של כל בני הקהילות בארץ ישראל.

לאחר הקמת המדינה, עם הידלדלות האוכלוסייה הערבית ביפו שירת בית הספר בעיקר תלמידים יהודים מהסביבה, יפו ודרום תל אביב, שביקשו לקבל חינוך צרפתי. 

מאז שנות ה-70 מרבית התלמידים בבית הספר הם מוסלמים ונוצרים, ומיעוטם יהודים.

ב-1970 התאחדו בית הספר לבנים ובית הספר לבנות הסמוך "סנט ג'וזף" לבית ספר אחד, ומאז בית הספר מעורב וללא הפרדה מגדרית.

תקציב בית הספר ממומן מתשלומי ההורים, מתמיכה של ממשלת צרפת ובחלקו הקטן על ידי משרד החינוך. 
בספטמבר 2015 החליט שר החינוך נפתלי בנט לקצץ בכ-50% את התקציב שנותן משרד החינוך לבתי הספר הכנסייתיים בישראל, כולל ל"קולג' דה פרר". בנוסף הטיל הגבלות על אחוז מימון ההורים, והגבלות על תקצוב השתלמויות המורים.

תוכנית הלימודים
שפת ההוראה המרכזית בבית הספר היא צרפתית ורוב התלמידים לומדים לצורך קבלת תעודת בגרות צרפתית - Baccalauréat , אך הוא מקיים גם מסלול מקביל לתעודת בגרות ישראלית. כחלק מתמיכת ממשלת צרפת בבית הספר, היא מאפשרת לבוגריו ללמוד בחינם במוסדות להשכלה גבוהה בצרפת.

בתי ספר נוספים

המסדר הקים בתי ספר במקומות נוספים בארץ ישראל:
 חיפה - לא פעיל יותר.
 ירושלים - בית הספר בירושלים הוקם בשנת 1876, ברובע הנוצרי בעיר העתיקה ופועל ברציפות מאז בשם - La Salle College des Freres - Jerusalem.
 נצרת - בית הספר בנצרת הוקם בשנת 1882 ונסגר בשנות ה-80 של המאה ה-20.
 בית לחם - בית הספר בבית לחם הוקם בשנת 1893. בשנת 1973 הוסב מבנה בית הספר לשימוש אוניברסיטת בית לחם ובית הספר עבר לבניין חדש שנבנה עבורו.

בוגרים ידועים
בין בוגריו של בית הספר נמנים:
 אלי בר-נביא - שגריר ישראל בצרפת.
 איימן סיכסק - סופר, מבקר ספרות ופובליציסט.
 ע'סאן כנפאני - סופר ומחזאי, שנהרג על ידי פצצה שהטמין המוסד במכוניתו בביירות ב-1972.
 יחזקאל רחמים - משורר.
 סכנדר קובטי - תסריטאי, במאי קולנוע ושחקן.
 יעקב וייצנר - סופר, מחזאי ובמאי תיאטרון.
 ירוחם לוריא - משורר, מתרגם ועורך
 ראפת חטאב - אמן רב תחומי

בית הספר לבנות "סנט ג'וזף"

צמוד ל"קולג' דה פרר" פעל עד שנת 1970 בית הספר הקתולי לבנות "סנט ג'וזף" שהוקם על ידי מסדר האחיות סנט ג'וזף של ההתגלות  בסוף המאה ה-19. 

בשנת 1970, התאחד "קולג' דה פרר" שהיה בית ספר לבנים עם "סנט ג'וזף" שהיה בית ספר לבנות לבית ספר מעורב אחד. 
המבנה שימש אחר כך כאכסניה לצליינים. "קולג' דה פרר" ביקש לקנות את הבניין, אך המסדר מכר אותו ב-1997, יחד עם בית החולים הצרפתי על שם סנט לואי ביפו מצדו השני של רחוב יפת, למשקיעים שביקשו לפתוח בו מלון. הקמת המלון אושרה ב-2003, ועל פי התכנון בניין "סנט ג'וזף" היה אמור להתחבר במנהרה לבניין סנט לואי מתחת לרחוב יפת. תכנון זה לא אושר ובניין "סנט ג'וזף" נמכר שוב.

קישורים חיצוניים

הערות שוליים

תל אביב-יפו: בתי ספר
תל אביב-יפו: תיכונים
יפו: היסטוריה
יפו: מבנים